Нэхъ лъэщ дыдэ
Сэ телевиденэм сыкъыщыкIуа лъэхъэнэр зэманыфIт. Абы щыгъуэ журналистым пщIэ иIэт. «Ар тележурналистщ, кинолэжьакIуэщ», — жаIамэ, абы фыхуэсакъ, ар IэщIагъэ хэхам иролажьэ жаIэу арат.
Москва кинематогра-фиемкIэ дэт къэралпсо институтыр 1972 гъэм къэзуха нэужь, Осетие Ищхъэрэм кинохроникэмкIэ щыIэ киностудием лэжьакIуэ сагъэкIуащ. Абы, илъэситхукIэ сыщылажьэри, Налшык сыкъэкIуэжащ. А лъэхъэнэм телевиденэм зиужьын щIидза къудейуэ арат. Телевиденэм щагъэхьэзыр нэтынхэр зэпэзыгъэкIуатэ, программэхэр зыхэзылъхьэ къудамэм сриIэтащхьэт. Абы щыгъуэ ди нэтынхэр занщIэу эфирым етту фIэкIа, ипэ иту тхы лъэпкъ щыIэтэкъым. Абы къыхэкIкIэ, нэтынхэр зыгъэхьэзыр дэтхэнэми къалэнышхуэ, жэуаплыныгъэшхуэ и пщэм къыдэхуэрт, теплъэкъукI лъэпкъ имыIэу щхьэж зыIут IэнатIэр зэригъэзэщIэным иужь итт. Гу лъытапхъэщ нэгъуэщI зыми: а зэманым цIыхубз, мащIэ дыдэт телевиденэм щылажьэр. Редакторхэм зы-тIу, режиссёрхэм нэхъ мащIэжт яхэтыр — абыхэми дзыхь ящIыртэкъым утыку къихьэну, я нэтынхэр езыхэм ирагъэкIуэкIыжыну. Псори дикторхэрат езыгъэкIуэкIыр. Абы къыхэкIкIэ, нэтынхэри пкъыгъуэ куэду зэхэмылъу, кадрым щыплъагъуну сурэт тIэкIумрэ абы и щIыбагъымкIэ щызэхэпхыну псалъэмакъымрэт зэрыхъур. Iэмал зэриIэкIэ нэхъ къызэрыгуэкIыут нэтынхэр зэрагъэпсыр.
Зы студие фIэкIа диIэтэкъыми, екIуэкIа нэтыным къыщыдгъэсэбэпа стIолхэр, шэнтхэр, шкафхэр псынщIэу Iутхыжу къыкIэлъыкIуэ нэтыныр зэрыдгъэщIэрэщIэну хьэпшыпхэр утыку къитхьэн хуейт.
КърашэкI студием хуэдэ жьы дыдэ хъуауэ диIэти, ари зэзэмызэ етшажьэрти, фабрикэхэм, заводхэм нэтын къиттыкIырт. Апхуэдэу техникэ и лъэныкъуэкIэ хуэмыщIауэ дызэрыщытым цIыхухэр зыр зым хуэсакъыжу, зыр адрейм дэIэпыкъу зэпыту щигъэтт. Телевиденэм и лэжьакIуэхэр зы унагъуэм хуэдэу дызэбгъэдэтт. Зыгуэрым гуфIэгъуэ гуэр иIэмэ, псори дызэгъусэу абы дыхэтт, гузэвэгъуэ гуэр къылъыкъуэкIми, дэдгъэпсынщIэрт. Ар псори зи фIыщIэр телевиденэмрэ радиомкIэ комитетым и тхьэмадэ Дыду Владимир Зырамыку и къуэрат. А лIы Iущыр гурэ псэкIэ лэжьыгъэм бгъэдэтт, цIыхухэр зэхуигъадэрт. Абы и псалъэр республикэм и унафэщIхэм я деж щыпхыкIырт. Арат телевиденэмрэ радиомрэ я пщIэр нэхъри лъапIэ зыщIыр.
Радиомрэ телевиденэмрэ хуеджауэ щымытми, а лэжьыгъэм фIыуэ щыгъуазэ хъуауэ куэд щылажьэрт. Ахэр иужькIэ пщIэ яIэу республикэм и цIыху пажэхэм ящыщ хъуащ: Къумахуэ Башир — тхыдэ щIэныгъэхэм я доктор, профессор, Гадиев Ибрэхьим — тхакIуэ цIэрыIуэ, Мокъуэ Борис — тхыдэ щIэныгъэхэм я доктор, профессор, нэгъуэщIхэри. Москва дэт университетыр къаухауэ, щIэныгъэ куу зрагъэгъуэтауэ щIалэгъуалэ гуп республикэм къагъэзэжауэ щыIэт: АфIэунэ Рае — республикэм щIыхь зиIэ и журналист, БжэныкIэ Мухьэб — филологие щIэныгъэхэм я кандидат, Мэшыкъуэ Тэзал — тхыдэ щIэныгъэхэм я кандидат. Хьэрычэт хъарзынэ зыбгъэдэлъ а IэщIагъэлI жыджэрхэм яхузэфIэкIырт постановкэ ахъырзэманхэр, фильм гъэщIэгъуэнхэр техникэ мыхьэнэншэ фIэкIа зимыIэ телевиденэм щытрахыну.
Дэтхэнэ зы телевиденэми фильм зэрытримыхыфым къыхэкIыу, пощткIэ кърашэкIыу фильм гуп щIэх-щIэхыурэ къытIэрыхьэрт деплъынуи, абы ди программэр игъэбейрт. Апхуэдэу къыщытIэрыхьэ щыIэт мультфильмхэри. Ахэр дубляж тщIыну хуит дащIырт. Абы дыщыгуфIыкIри, ди тхакIуэхэмрэ усакIуэхэмрэ адыгэбзэкIэ зэредгъэдзэкIащ, иужькIэ артистхэр Москва тшэри, а мультфильмхэр дубляж щытщIащ. «Мыр щхьэ ди студием, Налшык, дубляж щытхуэмыщIрэ», жысIэри иужь сихьэри, япэ дыдэ ди телевиденэм дубляж щытщIауэ щытащ «Найда» мультфильмыр. Абы иужькIэ мультфильм куэд ди телевиденэм щызэддзэкIащ. Абыхэм ди сабийхэр щыгуфIыкIырт, ауэ псом хуэмыдэу я гуапэ хъуат нарт эпосым къытетщIыкIа «Мывэм и къуэмрэ», «Мывэм и къуэмрэ Иныжьымрэ» мультфильмхэр адыгэбзэкIэ къыщыдгъэлъэгъуам.
Дэ сытым дежи зы ин гуэр — фильмми постановкэми — дгъэхьэзырыну дыхэтт, абы дыхущIэкъурт, ди телевиденэр фильм тезых телевиденэхэм» ящымыщ пэтми. Апхуэдэ щIыкIэкIэ дэ тетхащ «Адэм и уэсят» фильмыр. «Кхъужьей щIагъым» — ЩоджэнцIыкIу Алий и рас- сказым къытетщIыкIар. Абы и ужькIэ лэжьыгъэфI дыдэ зэфIэдгъэкIауэ щытащ. Къэрмокъуэ Мухьэмэд и «Лъагъуныгъэм и хьэтыркIэ» повестым къытетщIыкIащ серищ хъууэ телевизионнэ фильм. А псоми я режиссёрыр Шэрджэс Мухьэмэдт. Ар Iуэхушхуэт. Фильм щытрамых студием ар щытепхыну, тебгъэкIуэдэну зы сом уимыIэу ар бгъэувыну Iуэху цIыкIутэкъым.
Апхуэдэ куэд тщIыфынут, ди республикэм и унафэщIхэр тIэкIунитIэ нэхъ мыхъуми ипэкIэ плъэфу щытамэ. 1970 гъэм Кавказ Ищхъэрэм хыхьэ республикэхэмрэ крайхэмрэ яйуэ телевизионно-художественнэ фильмхэр щытрахыну киностудие къызэIуахыну мурад щащIам щыгъуэ, а студиер щагъэувыну нэхъ зытрагъэчыныхьу щытар Налшыкт. АрщхьэкIэ ди республикэм и унафэщIхэм ар ядакъым, IэщIагъэлIхэр къэшэн хуейщ, абыхэм унэ етын хуейщ жаIэри. Ар щызэхахым осетинхэр къэсри лъаIуэу щIадзащ студиер Орджоникидзе дащIыхьыну. Арати, абыхэм иратащ.
Пэжщ, дэри фильм зыбжанэ тхутрахащ абыхэм, ауэ езыхэм трахам ебгъапщэмэ, ар зырикIщ. «По следам Карабаира», «Кольцо старого шейха», «Вершины не спят» — апхуэдэ фильм куэд тхутехыну щытащ, киностудие диIамэ.
ХъыбарегъащIэ Iэмалхэм я нэхъ лъэщ дыдэу, я нэхъыфI дыдэу ноби ябж телевиденэр. Абы зеужь икIи зиужьынущ. ДяпэкIэ бжыгъэкIэ лэжьэн щIидзэмэ, и Iэмалхэми нэхъыбэжу зиубгъунущи, дыщогуфIыкI.
Жылэтеж Сэлэдин.
